Wapenbeheer bied nie oplossing vir geweld nieFoto: pixabay.com Meer as 40% van die wêreld se vuurwapens wat in privaat besit is, behoort aan Amerikaanse burgers. Amerika se bevolking van 323 miljoen mense besit meer as 300 miljoen vuurwapens. Hierdie getal styg jaarliks met sowat 10 miljoen. Die VSA het beperkte wapenbeheerwetgewing en dit is baie maklik vir ’n gewone burger om groot hoeveelhede wapens en ammunisie aan te koop. Hierdie feite oor wapenbesit en beperkte wapenbeheer in Amerika is oor die afgelope paar dae oor en oor herhaal nadat Stephen Paddock vanuit ’n hotelkamer in Las Vegas 58 mense doodgeskiet en nog byna 500 beseer het. Almal wil weet waarom Amerika nie strenger wapenbeheer kry nie. Die persepsie word geskep dat die VSA die moordhoofstad van die wêreld geword het. Die VSA het nog altyd ’n sterk kultuur van wapenbesit gehad. Amerikaners hou van hul vuurwapens, en hul reg om vuurwapens te besit word in die land se grondwet verskans. Oor die afgelope paar dekades voer mense, hoofsaaklik aan die linkse kant van die politieke spektrum, ’n verbete stryd om strenger wapenbeheer. Hul argumente is eenvoudig: Dit is te maklik vir individue wat graag geweld wil pleeg om ’n vuurwapen en ammunisie te bekom. Die feit dat 30 000 Amerikaners jaarliks weens vuurwapengeweld sterf, word gebruik as belangrikste bewys om hul argument te staaf. Die waarheid lyk egter heelwat anders. Ja, Amerika het ’n probleem met vuurwapengeweld. Die per capita-sterftes weens vuurwapengeweld is heelwat hoër in die VSA as in die meeste ander Westerse lande. Wat die drywers agter hierdie argumente egter miskyk, is die feit dat wapengeweld oor die afgelope twee tot drie dekades skerp afgeneem het in Amerika. In 1993 is daar sewe sterftes weens wapengeweld vir elke 100 000 Amerikaanse burgers aangemeld. Teen 2013 het dit tot 3,6 gedaal. Terwyl dit waar is dat 30 000 Amerikaners jaarliks weens wapengeweld sterf, word dit maklik verswyg dat meer as 20 000 hiervan selfmoorde was. In lande met streng wapenbeheer en minder wapens beskikbaar, vind mense maar net ander maniere om selfmoord te pleeg. Selfs die liberale veteraanjoernalis Glenn Kessler, het ná ’n maande lange ondersoek na wapengeweld in 2015 in die Washington Post erken dat geen voorgestelde wapenbeheerwetgewing in die VSA tot ’n afname in wapengeweld sal lei nie. Die direkteur van die Sentrum vir Navorsing oor Misdaad en Geregtigheid by die New York Universiteit, James Jacobs, bevestig onlangs in Time-tydskrif dat hul navorsing ook daarop dui dat wapenbeheerwetgewing nie noodwendig die oplossing is nie. Volgens hom is die probleem grootliks verbind aan dwelmhandel en mense met ’n lang rekord van wapengeweld. Nou wat dan van voorvalle soos dit wat onlangs in Las Vegas plaasgevind het? Hierdie probleem kan saam met die toename in die selfmoordkoers in Amerika gegroepeer word. Indien iemand mense wil doodmaak, sal hy ’n manier vind om dit te doen. In Londen is die inding deesdae om mense met suur te gooi. Selfmoordaanvallers jaag met voertuie tussen mense in of plaas tuisgemaakte bomme op treine. Die vraag is: Hoekom wil mense geweld pleeg? Hoekom is daar ’n toename in mense wat kwaad, vervreemd, eensaam en sodanig sielkundig versteurd is dat hulle onskuldige mense in massas wil vermoor? Geen wapenbeheerwetgewing gaan hierdie vraag beantwoord of oplos nie.